Tomanová, Viera, poslankyňa NR SR (2010-09-07):
Vážený pán predsedajúci, vážený pán minister, vážené dámy poslankyne, vážení páni poslanci, oceňujem legislatívnu iniciatívu vlády s cieľom utvoriť legislatívne prostredie na predchádzanie vzniku povodní a na riešenie následkov povodní, ktoré sa v ostatnom období stali výraznými mimoriadnymi udalosťami v Slovenskej republike, ktoré si naďalej vyžadujú ďalšie nevyhnutné riešenia a nové prístupy k zabráneniu dopadov na občanov Slovenskej republiky. V tomto smere považujem aj vecné návrhy, sledujúce tento účel, za adekvátne. V kontexte na nevyhnutnosť urýchleného riešenia a predchádzanie ďalším škodám, ktoré by mohli v súvislosti s dôsledkami povodní vzniknúť, považujem za primerané skrátené legislatívne konanie. Musím však pripomenúť, že z celkového počtu štyridsať novelizačných bodov sa otázkam súvisiacim s následkami povodní venujú len dva. Opakujem, dva body. Konkrétne čl. 16, bod 16 a čl. 2. Všetky ostatné body nesúvisia s následkami povodní a riešia úplne iné otázky. Žiaľ, musím povedať, že viaceré z nich nenapomáhajú zvyšovaniu zamestnanosti, práve naopak. Ich schválením by sa výrazne zúžil vejár aktívnych opatrení trhu práce a čo je veľmi zlé, vláda navrhuje z aktívnych opatrení trhu práve financovaných z Európskeho sociálneho fondu úplne vylúčiť. Projekty na zlepšenie postavenia uchádzačov o zamestnanie na trhu práce, schvaľované ministerstvom alebo Ústredím práce, sociálnych vecí a rodiny, ktoré realizujú úrady práce, sociálnych vecí a rodiny, resp. ústredie. Taktiež individuálnu štátnu pomoc investorovi schválenú vládou Slovenskej republiky alebo Európskou komisiou na základe žiadosti o poskytnutie štátnej pomoci podľa osobitných predpisov formou príspevku na vytvorenie nového pracovného miesta a príspevku na vzdelávanie zamestnanca prijatého na vytvorené nové pracovné miesto. Ďalej investičnú pomoc schválenú vládou Slovenskej republiky alebo Európskou komisiou formou príspevku na vytvorenie nového pracovného miesta. Taktiež projekty a programy na podporu rozvoja regionálnej zamestnanosti a zvyšovanie zamestnateľnosti financované zo štátneho rozpočtu. Zopakujem: projekty a programy na podporu rozvoja regionálnej zamestnanosti, ktoré sú obzvlášť dôležité. Taktiež aj projekty a programy na zlepšenie situácie rozvoja zamestnanosti v územnom obvode úradu v rámci partnerstiev podľa § 10 schválených výborom a realizovaných partnerstvami vytvorenými na tento účel. Vládny návrh na vypustenie týchto nástrojov pôsobí proti zvyšovaniu zamestnanosti prostredníctvom aktívnych opatrení na trhu práce financovaných z verejných zdrojov, najmä z Európskeho sociálneho fondu. Tieto závažné kroky podľa môjho presvedčenia povedú k pasivite vlády vo vzťahu k riešeniu nezamestnanosti. Chce vláda v skrátenom legislatívnom konaní, to je bez náležitej odbornej prípravy a bez náležitého prerokovania so zainteresovanými subjektmi, bez dostatočného času na zváženie dôsledkov navrhovaných krokov? By som si kládla otázku: Prečo vláda a ministerstvo zakomponovala do návrhu novely, ktorá sa prerokúva v skrátenom legislatívnom konaní také zásadné zmeny a zmeny, ktoré priamo škodia trhu práce bez náležitej spoločenskej diskusie? Vystupuje mi veľmi priezračne jeden záver. Vláda podľa všetkého zamýšľa presunúť prostriedky aktívnych opatrení trhu práce, ktorých čerpanie je dnes zákonom garantované, na iné účely. Dnes nevieme aké, samozrejme. Vláda si je vedomá, že takýto presun financií by jej len tak neprešiel, ak by k týmto zámerom uskutočnila štandardnú spoločenskú politickú diskusiu, či diskusiu so sociálnymi partnermi. Pán minister zrejme počíta s tým, že ak tieto škodlivé návrhy skryje v súbore s opatreniami na odstraňovanie následkov povodní, vzhľadom na situáciu, ktorá vznikla v spoločnosti v súvislosti s katastrofálnymi dopadmi povodní na poškodené obyvateľstvo, obce či firmy, návrh zákona prejde aj s nenápadne zakomponovanými antiopatreniami trhu práce. Vážené dámy, páni, pýtam sa, pýtam sa, či je skutočne morálne, aby človek predkladal, ktorý je ministrom práce, človek, ktorý neplatil odvody do Sociálnej poisťovne, ktorý učil občanov obchádzať zákony ako neplatiť odvody, ktorý vykladal výhody príkazných zmlúv, ktorý podľa môjho názoru jeden deň návrhy podáva a následne ich berie späť, ktorý nepozná kompetencie ministerstva práce, keďže nevie, že nie je on nadriadeným generálnemu riaditeľovi Sociálnej poisťovne, generálnemu riaditeľovi verejnoprávnej inštitúcie, ktorému ukladal písomne pokyny, že nesmie prijímať zamestnancov, žiaľ, ani ako predseda dozornej rady takéto právo nemá, a práve takýto človek nám predkladá pod rúškom prispievať k riešeniu tragédií, súvisiacich so záplavami, ktoré tu boli a nemá problém účelovo zavádzať verejnosť aj takýmto predloženým návrhom v skrátenom legislatívnom konaní. Z uvedených dôvodov, vážení páni, vážené dámy, som predložila pozmeňujúce návrhy, ktorých podstatou je vypustiť z návrhu novely tie novelizačné články, ktoré nesúvisia s riešením povodní, či prevencie pred povodňami, no najmä, ktoré sú kontraproduktívne vo vzťahu k aktívnemu riešeniu problémov trhu práce. Musím však upozorniť, že pokiaľ by tieto pozmeňovacie návrhy neboli schválené, nemôžem za novelu hlasovať. Ďakujem za pozornosť.